Virallinen lehti nro C 402 , 22/12/1998 s. 0049



KIRJALLINEN KYSYMYS E-0962/98 esittäjä(t): Florus Wijsenbeek (ELDR) komissiolle (30. maaliskuuta 1998) Aihe: "Virkapolkupyörien" käyttö Onko komissio tietoinen, että alankomaalainen BATAVUS-polkupyörätehdas on tarjoutunut antamaan kymmenen "virkapolkupyörää" ilmaiseksi Euroopan komission virkamiesten käyttöön? Onko komissio tietoinen siitä, että Brysselin pääkaupunkiseudun viranomaiset yrittävät polkupyörien käyttöä edistämällä vaikuttaa siihen, että kaupungin liikenne olisi ekologisesti kestävämpää? Onko komissio tietoinen, että Schuman-aukion rakennusten ympäristön uuteen infrastruktuuriin kuuluvat erityiset polkupyöräkaistat? Onko komissio tietoinen, että polkupyörien käyttö kaupunkimiljöössä sopii yhteen komission Kansalaisten verkko -hankkeessa (KOM(95) 0601) esitettyjen ehdotusten kanssa ja että myös kysymyksen esittäjän laatimat mietinnöt asiaa koskevasta vihreästä kirjasta (A-0289/96), julkisesta henkilöliikenteestä (A-0150/92) ja polkupyörän käytöstä kulkuvälineenä (A-0183/86) tukevat polkupyörien käyttöä kaupungeissa? Voisiko komissio selittää, miksi se näistä mietinnöistä huolimatta hylkäsi polkupyörätehtaan tekemän tarjouksen? Onko komissio valmis harkitsemaan toistamiseen tarjouksen hyväksymistä? Voisiko se ilmoittaa syyn, jos se ei ole tähän valmis? Komission jäsenen Erkki Liikasenkomission puolesta antama vastaus (8. kesäkuuta 1998) Komissio on asettanut 16. heinäkuuta 1997 tekemällään päätöksellä kunnianhimoisia ympäristötavoitteita henkilöstönsä liikkumiselle. Komission, Brysselin pääkaupunkiseudun viranomaisten ja Brysselin kaupungin liikennelaitoksen (Société des transports intercommunaux de Bruxelles, STIB) yhteinen hanke "Eurobussi" (Eurobus) aloitti liikennöinnin joulukuussa 1997. Bussi kulkee melkein kaikkien Euroopan yhteisön toimielinten toimipaikkojen välillä. On kuitenkin syytä huomauttaa, että toimielimistä vain komissio tukee tätä uutta liikennemuotoa taloudellisesti. Äskettäin komission koko henkilöstön keskuudessa tehdyn kyselyn tulokset vahvistivat, että henkilöstö todella tarvitsee tätä bussia työaikana tapahtuvaa liikkumistaan varten. Hankkeen toisena tavoitteena on lisätä julkisten liikennevälineiden käyttöä henkilöauton sijasta ja siten osaltaan vaikuttaa uhanalaisen, yhä ruuhkaisemman kaupunkiympäristön suojeluun. Eurobussipalvelua täydentää Rue de Genèven rakennusten ja Schumanin aukion välinen sukkulaliikenne, jonka komissio rahoittaa kokonaan. Lisäksi Beaulieu-alueella työskenteleville henkilöille annetaan matkalippuja julkisiin liikennevälineisiin työaikana tapahtuvia siirtymisiä varten. Komissio pyrkii jatkossa täyttämään entistä paremmin henkilöstönsä liikkumiseen liittyvät tarpeet. Lähiaikoina ei kuitenkaan vaikuta järkevältä hankkia "virkapolkupyöriä" Schumanin aukion ympäristössä työskentelevän henkilöstön käyttöön, kuten komissio on ilmoittanut parlamentin jäsenen mainitsemalle yritykselle. Tästä huolimatta komissio voisi harkita liikennesuunnittelua koskevan pilottiprojektinsa yhteydessä ja kaupungin viranomaisten kanssa neuvoteltavin järjestelyin polkupyörien antamista Beaulieu-Delta -alueella sijaitsevan toisen päätoimipaikkansa henkilöstön käyttöön. Komissio on tietoinen siitä, että pyöräily parantaa osaltaan kaupunkiympäristön elämänlaatua ja liikenneolosuhteita. Siksi se on määrätietoisesti sitoutunut edistämään, helpottamaan ja lisäämään polkupyörän käyttöä henkilöstönsä keskuudessa. Pyörätelineitä asennetaan parhaillaan useimpiin komission rakennuksiin ja niiden lähettyville. Brysselin pääkaupunkiseudun ja kaupungin viranomaisia kannustetaan nopeuttamaan kävely- ja pyöräteiden rakentamista toimipaikkojensa lähistöllä. Komissio olisi erittäin tyytyväinen, jos myös Euroopan parlamentti osallistuisi parlamentin jäsenen mainitsemien päätöslauselmien mukaisesti kestävää liikkuvuutta edistäviin toimiin Brysselissä. Komissio rahoittaa myös tutkimuksen ja teknologisen kehittämisen neljänteen puiteohjelmaan kuuluvan liikenteen erityisohjelman kautta useita jalankulkua ja pyöräilyä edistäviä hankkeita. Yksi näistä on Adonis-hanke, jonka tarkoituksena on laatia käytännön ohjeet kaupunkipyöräilylle. Komissio tukee myös taloudellisesti Euroopan polkupyöräliiton Europyörä-hanketta (Eurovélo), jonka tavoitteena on kehittää Euroopan halki kulkevia pyöräreittejä. Näistä yksi, Lontoo-Rooma, kulkee Brysselin kautta.